Sjampanje: Kies joune met oorleg ... en drink die sterre! - Planet Wine
Sjampanje: Kies joune met oorleg … en drink die sterre!
Die Wynvlieg on March 1, 2019 under Focus/Fokus
Afrikaans is darem ’n wonderlike taal! In Engels mag mens net van Champagne praat as die vonkelwyn uit die Champagne-streek van Frankryk kom, maar hier aan die suidpunt van Afrika kan niemand ons hof toe sleep as ons na ons eie Méthode Cap Classique (of MCC) as sjampanje verwys nie. En net so terloops, MCC word op presies dieselfde manier as Méthode Champenoise gemaak, en van dieselfde kultivars, naamlik chardonnay, pinot noir en pinot meunier.
En as jy wyn as ’n reis van ontdekking beskou eerder as ’n bestemming, sal jy ook bewus wees van MCC wat van chenin blanc en sauvignon blanc gemaak word, om maar net twee “vreemde” kultivars te noem wat plaaslik vir sjampanje gebruik word.
Maar hoe kies mens sjampanje sonder ’n bietjie kennis? Wel, lees verder en doen daai bietjie kennis op.
Nes in Frankryk, Italië, Spanje en Portugal is daar duurder en goedkoper (oeps, bekostigbaarder!) sjampanjes in Suid-Afrika. Prys moet egter nie die grootste oorweging wees wanneer mens sjampanje koop nie, eerder die smaak. Wat verkies jy, ’n romerige vonkel met geroosterde geure, of droog en lenig?
Kom ons kyk na ’n paar faktore wat jou besluit mag beïnvloed.
Sjampanje se produksieproses.
Brut Nature, Extra Brut, Brut, Extra-Dry, Dry en Doux
Alle sjampanjes se suikervlakke word op die etikette aangedui. Die suikervlak of soetheid in sjampanje is anders as soetheid in wyn want hierdie soetheid kom in die vorm van ’n versoete dosage, ’n mengsel van wyn en suiker of druiwemos, wat aan die einde van die tweede gisting bygevoeg word (die deel wat vir die borrels verantwoordelik is).
Die dosage is belangrik want die suur is gewoonlik so hoog dat die wyn daarsonder ondrinkbaar sou wees.
Net so terloops, die meeste sjampanjes (of MCC’s) word teen die Brut-vlak se soetheid gemaak. Hier is die suikervlak- of soetheidsterme en wat hulle beteken:
• Brut Nature: Kurkdroog (0–3 g/ℓ suiker). Geen bygevoegde soetheid met slegs 0–2 suikerkalorieë per glas.
• Extra Brut: Kurkdroog (0–6 g/ℓ suiker). ’n Titsel bygevoegde soetheid om sjampanje se natuurlike hoë suur te belanseer. 0–5 suikerkalorieë per glas.
• Brut: Droog (0–12 g/ℓ suiker). Die gemiddelde sjampanje-dosage is gewoonlik om en by 6–10 g/ℓ wat “gewig” verleen. Omdat die vonkelwyn hoog in suur is, smaak dit gewoonlik droog of selfs kurkdroog. Brut bied net 5–7 suikerkalorieë per glas.
• Extra Dry: Vrugtig (12–17 g/ℓ suiker). Die soetheidsvlak is steeds laag genoeg sodat Extra Dry meestal droog proe, maar met ’n meer vruggedrewe karakter. Dit voeg 7–10 suikerkalorieë by die glas.
• Dry: Effe Droog (17–32 g/ℓ suiker). Dis ’n vrugtige en soms soet styl van sjampanje met ’n voller “lyf” en tekstuur. 10–20 suikerkalorieë per glas.
• Demi-Sec: Soet (32–50 g/ℓ suiker). ’n Opvallend soet styl wat perfek is saam met nageregte, kaas of neute. Dit voeg 20–30 suikerkalorieë in die glas.
• Doux: Soet (50+ g/ℓ suiker). ’n Nagereg-styl wat deesdae skaars is. Baie soet vrugtegeure en pas perfek by romerige nageregte (sonder sjokolade). Meer as 30 suikerkalorieë per glas.
Standaard, Blanc de Blancs, Blanc de Noirs, Rosé
Daar is hoofsaaklik 3 druifsoorte wat gebruik word om sjampanje (of MCC) te maak. Hulle is Chardonnay, Pinot Noir en Pinot Meunier. Vir diegene wat nie weet nie, daar is ook vier baie skaarser druifsoorte wat vir sjampanje gebruik word, naamlik Arbane, Pinot Blanc, Petite Meslier en Fromenteau. Soos reeds genoem, in Suid-Afrika word MCC onder meer ook van Chenin Blanc en Sauvignon Blanc gemaak.
Hoe hierdie druiwe gebruik word (of NIE gebruik word nie), gee ’n idee van die styl. As sjampanje nie ’n styl op die etiket dra nie, kan aanvaar word dat die wynmaker ’n versnit van al drie druifsoorte in ’n blanc-styl (wit) gemaak het.
“Wit van wit” is ’n styl van sjampanje wat gemaak word van 100% wit druiwe. In Champagne (en ook in SA) beteken dit die vonkelwyn is 100% Chardonnay. Blanc de Blancs het tipies meer suurlemoen- en appelagtige geure.
Daar is uiteraard ’n paar skaars uitsonderings op hierdie reël met ’n paar baie skaars druifsoorte, maar in die meeste gevalle word Blanc de Blancs van 100% Chardonnay gemaak.
“Wit van swart” is ’n styl wat uitsluitlik van swart of rooi druiwe gemaak word. In Champagne beteken dit dat ’n kombinasie van Pinot Noir en Pinot Meunier gebruik word. In Suid-Afrika word Pinot Noir gebruik en soms ook in kombinasie met Pinot Meunier.
Blanc de Noirs bied tipies meer geure van aarbei en wit framboos.
Hierdie pienk styl word gewoonlik gemaak deur blanc sjampanje met ’n bietjie rooi Pinot Noir of Pinot Meunier te versny.
Die rooiwyn wat vir sjampanje gemaak word, verskil baie van die Pinot Noir wat mense ken. Die doel daarvan is om vrugtegeure soos aarbei en framboos by die smaak te voeg. Dit vat nie baie rooiwyn om ’n rosé te maak nie. Baie produsente gebruik sowat 10% Pinot Noir of selfs minder om hul rooskleurige sjampanjes te skep.
Die korrekte manier om vonkelwyn te skink.
Oesjaar- vs Nie-Oesjaar-Sjampanjes
Een van die aspekte wat die minste bespreek word en tog uiters belangrik is vir die smaak van sjampanje, is die tyd wat dit verouder is. Om sjampanje te verouder op die moer (of tirage) gee daaraan meer broodagtige, roosterbroodagtige en neutagtige aromas, die kenmerke van ’n uitmuntende vonkelwyn.
Die beste produsente met die mees “neutagtige” sjampanjes verouder hul vonkelwyne op tirage vir tussen 5 tot 7 jaar voor bekendstelling. Hoewel die tirage-tyd gewoonlik nie genoem word nie, is ’n oesjaar op die etiket ’n goeie aanduiding.
• Nie-Oesjaar (NV): Verouder vir ’n minimum van 15 maande. Nie-Oesjaar- (NV) sjampanje bestaan sodat produsente elke jaar min of meer dieselfde styl kan skep (ongeag die gehalte van die oes). Die meeste NV-sjampanjes is vrugtiger en minder “broodagtig” as oesjaarstyle.
• Oesjaar (Vintage): Verouder vir ’n minimum van 3 jaar. In jare wat die oes besonder goed is, skep produsente enkeloesjaar-vonkelwyne. Die meeste streef na ’n romerige en gisagtige styl in hierdie verouderingskategorie.
Nes in die geval van tafelwyn is sjampanje ’n baie persoonlike en subjektiewe saak. Kies die vonkels wat jou die meeste genot gee, maak nie saak van handesmerk, prys of toekennings nie, maar wees avontuurlik en geniet die wonderlike reis van ontdekking en verkenning.
En onthou wat Dom Perignon uitgeroep het toe hy die eerste keer Champagne geproe het: “Ek drink die sterre!”
Antieke kultivar vind byval by nuwe geslag wyndrinkers
World’s Most Admired Wine Brands: Nederburg does it again!
A feast of shiraz & charcuterie awaits at Anthonij Rupert Wyne
’n Nuwe era begin vir Elgin-Grabouw-Toerisme
Archives Select Month March 2019 (13) February 2019 (23) January 2019 (13) December 2018 (4) November 2018 (25) October 2018 (24) September 2018 (3) August 2018 (13) July 2018 (20) June 2018 (23) May 2018 (18) April 2018 (23) March 2018 (23) February 2018 (19) January 2018 (15) December 2017 (6) November 2017 (20) October 2017 (21) September 2017 (4) August 2017 (21) July 2017 (15) June 2017 (19) May 2017 (21) April 2017 (13) March 2017 (18) February 2017 (18) January 2017 (15) December 2016 (3) November 2016 (22) October 2016 (22) September 2016 (16) August 2016 (29) July 2016 (23) June 2016 (38) May 2016 (8) April 2016 (26) March 2016 (15) February 2016 (29) January 2016 (20) December 2015 (9) November 2015 (33) October 2015 (27) September 2015 (8) August 2015 (24) July 2015 (16) June 2015 (20) May 2015 (25) April 2015 (20) March 2015 (29) February 2015 (25) January 2015 (10) December 2014 (18) November 2014 (26) October 2014 (36) September 2014 (31) August 2014 (27) July 2014 (25) June 2014 (32) May 2014 (26) April 2014 (27) March 2014 (26) February 2014 (25) January 2014 (22) December 2013 (10) November 2013 (28) October 2013 (27) September 2013 (7) August 2013 (18) July 2013 (30) June 2013 (30) May 2013 (36) April 2013 (30) March 2013 (19) February 2013 (26) January 2013 (15) December 2012 (15) November 2012 (37) October 2012 (38) September 2012 (9) August 2012 (28) July 2012 (32) June 2012 (35) May 2012 (32) April 2012 (20) March 2012 (35) February 2012 (33) January 2012 (20) December 2011 (18) November 2011 (38) October 2011 (40) September 2011 (36) August 2011 (39) July 2011 (29) June 2011 (28) May 2011 (39) April 2011 (27) March 2011 (19) February 2011 (15) January 2011 (12) December 2010 (13) November 2010 (25) October 2010 (26) September 2010 (8) August 2010 (16) July 2010 (15) June 2010 (16) May 2010 (18) April 2010 (12) March 2010 (17) February 2010 (12) January 2010 (12) December 2009 (18) November 2009 (16) October 2009 (25) September 2009 (23) August 2009 (22) July 2009 (23) June 2009 (29) May 2009 (20) April 2009 (18) March 2009 (25) February 2009 (1)